Swaar vonnis ná Pta-dubbelmoordPiet en Evah Beetge. Foto: Verskaf Die drie mense wat ŉ rol gespeel het in die dubbelmoord op Piet (59) en Evah (49) Beetge, die egpaar van Capitalpark wie se liggame in Desember 2015 in die Hennopsrivier in Centurion gevind is, gaan lank agter tralies sit. Maroela Media het vroeër berig die Beetge-egpaar is op Welwillendheidsdag 2015 beroof en vermoor waarna hul liggame in die Hennopsrivier gestort is. Hul liggame is op 27 Desember met kopbeserings en tekens van verwurging gevind. Die Wonderboompoort-polisie het twee sake van moord en ŉ saak van roof aanhangig gemaak. Sers. Cari van Wyk (née Putter) het die saak ondersoek. Evah se 19-jarige dogter, Bonolo Lekalakala, en haar destydse kêrel, Thapelo Molokomme (toe 25), is saam op 7 Januarie 2016 weens die moorde in hegtenis geneem. Hulle het die Maandag daarna saam in die Pretoria-landdroshof verskyn, dieselfde dag as wat ŉ gedenkdiens vir die Beetges gehou is. Met nadere ondersoek is vasgestel dat Molokomme se vriend, Kgaugelo Rapelego (toe ook 25), hom bygestaan het om die egpaar te vermoor. Dit het tydens die drie beskuldigdes se verhoor in die Pretoria-hooggeregshof aan die lig gekom dat geld die motief vir die moorde was en dat dit vooraf beplan was. Lekalakala, nou 21 jaar oud, het in Augustus vanjaar skuld beken op twee aanklagte van moord en ŉ aanklag van roof. Sy is 20 jaar tronkstraf vir elke moord opgelê en 15 jaar tronkstraf vir roof met verswarende omstandighede. Die vonnisse word gelyklopend uitgedien wat beteken sy is effektief tot 20 jaar tronkstraf gevonnis. Molokomme (27) en Rapelego (27) het onskuldig gepleit. Regter Bert Bam het hulle egter skuldig bevind en hulle is Woensdag gevonnis. Bam het albei tot lewenslange tronkstraf vir elke moord gevonnis asook 15 jaar tronkstraf vir roof met verswarende omstandighede. Lees die vorige berigte oo Piet en Evah Beetge op Maroela Media.